**Faroe Seafood** var et salgssamvirke som eksporterte fiskeprodukter fra Færøyene.

Faroe Seafood hadde sine røtter i Føroya Fiskaexport, som ble etablert i 1936 av færøyske fiskeeksportører med hjelp fra den danske stat. Dette samvirket la ned sin virksomhet i 1942. Etter den andre verdenskrig fikk fiskebåtrederen Dánjal Niclasen og sakføreren Leif Waagstein i oppdrag å gjenreise samvirket. Føroya Fiskasøla ble opprettet i 1948. Færøyenes regjering gav samvirket monopol på eksport av saltet fisk og klippfisk i fem år.

I 1950-årene måtte Sjóvinnubankin ta mange av tapene ved konkursene i den færøyske fiskeflåten. Føroya Fiskasøla spilte en nøkkelrolle i gjenreisningen av banken. Heretter eide samvirket en tredjedel av aksjene i banken.

Føroya Fiskasøla var lenge øygruppens største virksomhet. I 1970- og 1980-årene ble nesten all fisk fra Færøyene eksportert gjennom samvirket. Det ble etablert datterselskaper med videreforedling eller salgskontor i Danmark og Storbritannia. Internasjonalt gikk samvirket under navnet Faroe Seafood.

Føroya Fiskasøla fikk store økonomiske problemer under bankkrisen på Færøyene i 1990-årene. I 1994 ble samvirket omdannet til et aksjeselskap. Føroya Fiskasøla og fiskeindustribedriften United Seafood ble etter hvert nasjonalisert av danske og færøyske myndigheter. Den danske stat trakk seg ut i 1998. I 2005 ble Føroya Fiskasøla og United Seafood ble fusjonert til Faroe Seafood. Selskapet ble deretter privatisert.

Eik Banki på Færøyene kollapset som følge av finanskrisen i 2008 og førte så til en konkurs i Faroe Seafood i 2010. Konkursboet med fiskefartøyer og foredlingsanlegg ble kjøpt av færøyske og islandske fiskeprodusenter.

Se også
-------

* Fiskeri på Færøyene

Referanser
----------

1. 1 2  Olsen, Hans Egil (1993). «Historisk introduksjon til færøysk fiskeeksport». I Arlt, Roberto. *Fiskeeksport fra Færøyene*. Nordiske seminar- og arbejdsrapporter **(norsk)**. 1993:642. København: Nordisk ministerråd. s. 1–34. ISBN 92-9120-388-2.
2. 1 2 3  Hansen, Jørn Astrup og Joensen, Jóan Pauli (2006). *Føroyar og bankarnir í 100 ár* **(færøysk)**. Tórshavn: Føroya Banki. s. 131–133. ISBN 99918-3-205-X. CS1-vedlikehold: Flere navn: forfatterliste (link)
3. 1 2  Toftum, Jens Helgi (1994). «Omstruktureringer i færøysk ferskfisksektor. Bakgrunn, løsningsmodell og framtidsmuligheter». I Hersoug, Bjørn. *Ressurskrise og markedstilpasning – fiskerinæringene i Norden på 1990-tallet* **(norsk)**. København: Nordisk ministerråd. s. 49–50 og 55–56. ISBN 978-92-9120-425-0.
4. ↑  «Føroya Fiskasøla: Finansierer 70% av varelagra og står for 75% av eksporten». *Fiskaren*: 10. 3. september 1985.
5. ↑  «Folketinget 1997–98. Det Politisk-Økonomiske Udvalg (2. samling). Almindelig del, bilag 134: Færøerne» **(dansk)**. Folketinget. Besøkt 26. september 2021.
6. ↑  «Storstilt privatisering på Færøyene». *Fiskaren*: 12. 6. april 2005.
7. ↑  «Færøyske fiskere vil kjøpe Faroe Seafood». *Fiskaren*: 6. 7. desember 2005.
8. ↑  Tallaksen, Eva (7. oktober 2010). «Bank collapse puts Faroe Seafood in limbo» **(engelsk)**. Intrafish. Besøkt 26. september 2021.
9. ↑  «Flere vil kjøpe Faroe Seafood». *FiskeribladetFiskaren*: 13. 29. desember 2010.

Portal: Færøyene